FI Euroopan unionin virallinen lehti C 91/15

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2016/C 91/11)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”CAFÉ DE VALDESIA”

EU-nro: DO-PDO-0005-01197–30.1.2014

SAN ( X ) SMM ( )

1. Nimi

”Café de Valdesia”

2. Jäsenvaltio tai kolmas maa

Dominikaaninen tasavalta

3. Maataloustuotteen tai elintarvikkeen kuvaus

3.1 Tuotelaji

Luokka 1.8. Muut liitteeseen I kuuluvat tuotteet (mausteet jne.)

3.2 Kuvaus 1 kohdassa nimetystä tuotteesta

Café de Valdesia on tuotettu kahvipensaan (Coffea arábica L.) Dominikaanisen tasavallan tärkeimmät kahvinviljelyalueet Ocoan, Peravian ja San Cristóbalin maakunnissa käsittävältä yksilöidyltä alueelta peräisin olevien varjossa viljeltyjen lajikkeiden typica ja caturra marjoista ja täyttää jäljempänä esitetyt erityisvaatimukset.

Eritelmän vaatimukset täyttävä kahvi voidaan pitää kaupan raakakahvina (café oro) eli paahtamattomina kahvipapuina, paahdettuina kahvipapuina ja jauhettuna paahdettuna kahvina.

Raakakahvin fysikaalinen erityispiirre on sen papujen koko; vähintään 75 painoprosentin pavuista on jäätävä seulaan 17 ja enintään 5 painoprosenttia saa läpäistä seulan 16. Sen on oltava 100-prosenttisesti peräisin uudesta sadosta, ja värin on säilyttävä yhtenäisen harmaanvihreänä. Näennäisen ominaispainon on oltava vähintään 675 grammaa litralta ja kosteuspitoisuuden 10,0–11,5 prosenttia. Lopputuotteessa 350 gramman näytteessä saa esiintyä enintään 22 viallista papua, joista enintään yksi saa olla erittäin viallinen.

Maistokokeissa raakakahvi on aistinvaraisesti rungoltaan keskitäyteläinen ja miedosti hapokas, maultaan makea, tasapainoinen ja vailla epämiellyttäviä tai vieraita makuaistimuksia ensi siemauksesta jälkimakuun asti (kupin pohjalle ei jää sakkaa). Toisinaan maussa voi esiintyä erityisvivahteita, kuten pähkinän ja suklaan aromia.

Paahdettujen kahvipapujen fysikaalis-kemialliset ominaisuudet ovat papujen suuri koko, erityinen kemiallinen koostumus ja paahtoaste, joka on aina seuraaville kahvilaaduille asetettujen raja-arvojen puitteissa: Café Oscuro (tummapaahtoinen) (Espresso, European tai High) ja Café Medio (vaaleapaahtoinen) (Medium High, American tai City) ja vastaa siten paahtoasteita Oscuro (tummapaahtoinen) Medio Oscuro (keskipaahtoinen) tai Medio (vaaleapaahtoinen).

Jauhetun paahdetun kahvin fysikaalis-kemiallisia erityispiirteitä ovat erityisen kemiallisen koostumuksen ja edellä paahdetuille kahvipavuille mainittujen paahtoasteiden lisäksi myös raekoko, joka on seuraavien jauhatusasteiden mukainen: Gruesa (karkea), Media (puolikarkea) tai Fina (hieno).

Aistinvaraisissa maistokokeissa paahdetuista kahvipavuista valmistetun kahvin ja jauhetusta paahdetusta kahvista valmistetun kahvin maku riippuu paahtoasteesta ja paahtoprosessista johtuvasta vastaavasta kemiallisesta koostumuksesta:

i) vaaleapaahtoinen: a. keskimääräinen kemiallinen koostumus: kofeiinipitoisuus 1,34 prosenttia; öljypitoisuus 12,9 prosenttia; kokonaissokeripitoisuus 3,1 prosenttia; klorogeenihappopitoisuus 3,98 prosenttia; b. aistinvaraiset ominaisuudet: vailla sakkaa, keskitäyteläinen, miedosti hapokas, makea, tasapainoinen maku, jossa toisinaan esiintyy pähkinän ja suklaan aromia.

ii) keskipaahtoinen: a. keskimääräinen kemiallinen koostumus: kofeiinipitoisuus 1,43 prosenttia; öljypitoisuus 13,8 prosenttia; kokonaissokeripitoisuus 3,9 prosenttia; klorogeenihappopitoisuus 3,03 prosenttia; b. aistinvaraiset ominaisuudet: vailla sakkaa, voimakkaan keskitäyteläinen, miedosti tai kohtalaisesti hapokas, makea, paahdettu jälkimaku, jossa toisinaan esiintyy pähkinän ja suklaan aromia.

iii) tummapaahtoinen: a. keskimääräinen kemiallinen koostumus: kofeiinipitoisuus 1,12 prosenttia; öljypitoisuus 15,7 prosenttia; kokonaissokeripitoisuus 2,8 prosenttia; klorogeenihappopitoisuus 1,95 prosenttia; b. aistinvaraiset ominaisuudet: vailla sakkaa, voimakkaan täyteläinen, miedosti hapokas, mausteinen maku, pitkään viipyvä jälkimaku, jossa toisinaan esiintyy pähkinän ja suklaan aromia.

3.3 Raaka-aineet (ainoastaan jalostetut tuotteet)

Raakakahvi: Erien raaka-aine on kahvimarja eli kahvipensaan (Coffea arábica L.) lajikkeista typica ja caturra saatu hedelmä. Viljely tapahtuu varjossa sääntelyneuvoston ja varmennuselimen rekisteröimillä tiloilla, jotka sijaitsevat yksilöidyllä alueella 600–1 300 metrin korkeudessa merenpinnasta. Raaka-aine korjataan oikeassa kypsymisvaiheessa, jolloin voidaan varmistaa, ettei raakojen kahvipapujen osuus ylitä 2:ta prosenttia, ja jalostetaan märkämenetelmällä, johon kuuluu märkä- ja kuivakäsittely.

Paahdetut kahvipavut ja jauhettu paahdettu kahvi: Erien raaka-aine on ennen paahtamista ja jauhamista kaikki raakakahville asetetut fysikaaliset ja aistinvaraiset vaatimukset täyttäväksi varmennettu raakakahvi. Paahdettujen kahvipapujen ja jauhetun paahdetun kahvin raaka-aineena käytettävä varmennettu raakakahvi käsitellään valvotussa jalostusprosessissa, joka käsittää paahtamisen, jauhamisen, kauppakunnostuksen, pakkaamisen ja merkitsemisen erityisvaatimusten mukaisesti siten, että varmennetun tuotteen fysikaaliset ja aistinvaraiset laatuominaisuudet säilyvät.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien Café de Valdesia -kahvin tuotantovaiheiden on tapahduttava yksilöidyllä maantieteellisellä alueella, jonka maaperä- ja ilmasto-olosuhteet ovat viljelyn kannalta suotuisat ja jolla on hyväksyttyjen menetelmien mukaiset pitkät kahvintuotantoperinteet. Sen vuoksi sekä kahvimarjojen tuotannon että niiden jalostamisen raakakahviksi ja edelleen paahdetuiksi kahvipavuiksi tai jauhetuksi paahdetuksi kahviksi on tapahduttava yksilöidyllä maantieteellisellä alueella.

Siirtymätoimenpiteenä ensimmäisten neljän vuoden ajan siitä, kun ”Café de Valdesia” on kirjattu suojattujen alkuperänimitysten ja suojattujen maantieteellisten merkintöjen rekisteriin, rekisteröidyillä tiloilla sallitaan myös muut lajikkeet kuin typica ja caturra, edellyttäen että ne kuuluvat arabica-lajiin ja niiden osuus on enintään 10 prosenttia.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Vaatimusten mukainen tuote on kauppakunnostettava ja pakattava jäljempänä esitettyjen eri tuotetyypeille vahvistettujen sääntöjen mukaisesti. On kuitenkin täsmennettävä, ettei kauppakunnostuksen ja pakkaamisen ole pakko tapahtua yksilöidyllä maantieteellisellä alueella.

Raakakahvi ja paahdetut kahvipavut pakataan juuttikankaasta, sisalista, kasvikuidusta tai muusta hyvälaatuisesta sopivasta materiaalista valmistettuihin säkkeihin, joissa ei ole tuholaisia tai vieraita hajuja. Lisäksi silloin, kun on kyse paahdetuista kahvipavuista, säkit on sisäpuolelta vuorattava vaarattomalla ja tuotteeseen reagoimattomalla eristävällä materiaalilla, joka suojaa asianmukaisesti tuotetta kosketukselta ulkopuolisen ympäristön kanssa, jotta tuotteen aistinvaraiset ominaisuudet säilyvät. Kun on kyse vientiin tarkoitetuista raakakahvista tai paahdetuista kahvipavuista, pakkausmateriaalina voidaan käyttää myös puusta tai siitä johdetuista materiaaleista valmistettuja metalliheloitettuja laatikoita.

Jauhettu paahdettu kahvi on pakattava tyhjiöpakkauksiin tai kaasunpoistoventtiilillä varustettuihin säiliöihin. Jos tällaista venttiiliä ei ole, tuotteesta on poistettava kaasu ennen sen pakkaamista. Pakkaaminen on joka tapauksessa tehtävä suljetussa järjestelmässä siten, ettei tuote joudu kosketukseen kosteuden tai hapen kanssa käyttäen läpinäkymättömästä, kestävästä ja vaarattomasta materiaalista valmistettuja pakkauksia, jotka suojaavat asianmukaisesti tuotetta kosketukselta ulkopuolisen ympäristön kanssa siten, että sen laatuominaisuudet säilyvät vähintään kuusi kuukautta. Pakkauspäällysten on oltava kestäviä, vaarattomia ja sellaisia, että ne mahdollistavat tuotteen moitteettoman säilymisen.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Säkit, joihin raakakahvi tai paahdetut kahvipavut on pakattu, on merkittävä seuraavasti: ”PRODUCTO DE LA REPUBLICA DOMINICANA” (Dominikaanisesta tasavallasta peräisin oleva tuote); TYYPPI: CAFÉ DE VALDESIA DOP (SAN) ERÄN NUMERO: -; VIEJÄ: (SEKÄ MUU VIEJIEN TIETYLLE KAHVITYYPILLE HYVÄKSYMÄ ERITYINEN KAUPPANIMITYS); KANSAINVÄLISEN KAHVIJÄRJESTÖN (OIC) KOODI: -; CAFÉ DE VALDESIAN TUNNUS.

Pakkaukset, joihin jauhettu paahdettu kahvi on pakattu, on varustettava etiketillä, jossa on seuraavat tiedot: nimi ”Café de Valdesia DOP” (SAN), paahtoaste (seuraavan nimikkeistön mukaan: ”Café Oscuro” (tummapaahtoinen), ”Café Medio Oscuro” (keskipaahtoinen) ja ”Café Medio” (vaaleapaahtoinen)) ja jauhatusaste (seuraavan nimikkeistön mukaan: ”Molienda Gruesa” (karkea), ”Molienda Media” (puolikarkea) ja ”Molienda Fina” (hieno)) sekä selvästi näkyvässä paikassa etiketin keskellä Café de Valdesia -kahvin tunnus.

Jauhetun paahdetun kahvin pakkauksissa on myös oltava painettu numeroitu takuusinetti. Café de Valdesia -kahvin espanjankielisen tunnuksen malli on kuvattu jäljempänä.

4. Maantieteellisen alueen tarkka rajaus

Yksilöity maantieteellinen alue sijaitsee Dominikaanisen tasavallan Ocoan, Peravian ja San Cristóbalin maakuntien nykyisellä hallinnollisella alueella. Suojan kattaman alueen kunnat luetellaan jäljempänä. San Cristóbalin maakunnassa siihen kuuluvat seuraavat kunnat: San Cristóbal, Villa Altagracia, Yaguate, Bajos de Haina, Cambita Garabitos, San Gregorio de Nigua, Sabana Grande de Palenque ja Los Cacaos. Peravian maakunnassa se käsittää seuraavat kunnat: Baní ja Nizao. Ocoan maakunnassa siihen kuuluvat seuraavat kunnat: San José de Ocoa, Sabana Larga ja Rancho Arriba. Alueen pinta-ala on yhteensä 288 148,45 hehtaaria.

Kahvimarjojen tuotantoalue sijaitsee vähintään 600 metrin ja enintään 1 300 metrin korkeudessa merenpinnasta tämän yksilöidyn maantieteellisen alueen sisällä Keskusvuoriston eteläosassa, joka on Karibianmeren saarten korkeinta aluetta. Kyseinen alue käsittää erityisesti seuraavat kunnat: Villa Altagracia, Cambita Garabitos, Los Cacaos, Baní, San José de Ocoa, Sabana Larga ja Rancho Arriba. Sen kokonaispinta-ala on 125 066,98 hehtaaria.

5. Yhteys maantieteelliseen alueeseen

5.1 Maantieteellisen alueen erityisyys

Café de Valdesia -kahvin tuotantoon varmennettavien kahvimarjojen tuotantoalueen erityisolosuhteet soveltuvat ainutlaatuisella tavalla kyseisen tuotteen viljelyyn, ja niissä yhdistyvät seuraavat tekijät:

i) Maaperän kemiallinen koostumus: maa on pääosin hapanta ja magnesiumpitoista, sen kationinvaihtokyky on kohtalainen ja pH-arvo vaihtelee välillä 4,9–6,8 ja on keskimäärin 5,7; tämä ominaisuus erottaa sen lähialueiden maaperästä, ja sen ansiosta alue soveltuu ihanteellisesti kahvipensaan viljelyyn.

ii) Maaperän fysikaaliset ominaisuudet: maa on rakenteeltaan keskimääräisen hiekkapitoista (55 %), savipitoisen maan osuus on 26 prosenttia ja hiesupitoisen maan osuus 18 prosenttia. Näin ravinteet liukenevat veteen ja kulkeutuvat juurten kautta kaikkiin kasvin osiin. Kun maa on sopivan huokoista, kasvi pystyy hyvin kehittyneen juuriston ansiosta tunkeutumaan riittävässä määrin maaperään ja käyttämään hyväkseen vettä ja ravinteita, mikä puolestaan ilmenee hyvänä kasvuna ja tuotoksena. On myös syytä korostaa, että Valdesian alueella kahvipensasta on perinteisesti viljelty varjossa, jolloin maa on maatuvien lehtien peitossa ja kahviviljelmillä on tarpeeksi orgaanista ainesta.

iii) Ilmasto- ja pinnanmuodostusolosuhteet: viljelyalueen ilmasto on suhteellisen tasainen (tyypillinen sademetsäilmasto), ja siihen vaikuttaa sijainti vuoristossa 600–1 300 metrin korkeudessa merenpinnasta, vuoden keskilämpötila (20,5 °C) ja noin 1 500 millimetrin vuotuinen keskimääräinen sademäärä. Muista Dominikaanisen tasavallan kahvinviljelyalueista poiketen sademäärä Valdesiassa on keskimäärin alhaisempi kuin muualla maassa ja jakaantuu tasaisesti pitkin vuotta.

Samanlaiset olosuhteet eivät vallitse yksilöidyn maantieteellisen alueen alle 600 metrin korkeudessa sijaitsevissa osissa, jotka eivät sovellu Café de Valdesia -kahvin tuotantoon tarkoitetun kahvipensaan viljelyyn. Café de Valdesian eri jalostusvaiheet ovat kuitenkin keskittyneet sinne, koska ihanteellinen lämpötila ja tasainen maa soveltuvat hyvin kahvipapujen kuivaamiseen auringossa. Voidaan todeta, että suurin osa kuivaamoista, paahtimoista ja muista kahvinjalostuslaitoksista on keskittynyt Valdesian alueelle, mihin vaikuttavat myös useat käytännön syyt, kuten hyvät liikenneyhteydet ja markkinoiden läheisyys. Tästä on kehittynyt syvälle juurtunut ainutlaatuinen kahvinjalostusperinne, joka vaikuttaa selvästi lopputuotteen laatuun. Sadonkorjuun jälkeiset käsittely- ja jalostustoimenpiteet tapahtuvat tämän alueelta peräisin olevan, sukupolvelta toiselle siirtyneen osaamisen ja viljelyperinteen mukaan ja vaikuttavat tuotteelle ominaisten laatuominaisuuksien säilymiseen. Näitä toimenpiteitä ovat esimerkiksi kahvimarjojen poimiminen käsin oikeassa kypsyysasteessa, käsittely märkämenetelmällä, kuivaaminen auringossa, papujen huolellinen valikoiminen ja lajittelu, paahtaminen ja jauhaminen, ja niiden kaikkien laatua valvotaan erityistarkastusten avulla. Nämä tässä maantieteellisessä erityisympäristössä yhdistyvät luonnolliset ja inhimilliset tekijät muodostavat olennaisen perustan Café de Valdesian erityisominaisuuksille sen kaikissa eri tarjontamuodoissa.

5.2 Tuotteen erityisyys

Raakakahvin erityisominaisuudet ovat seuraavat: Fysikaalinen erityispiirre on papujen suuri koko (vähintään 75 painoprosentin pavuista on jäätävä seulaan 17 ja enintään 5 painoprosenttia saa läpäistä seulan 16). Kemiallisen erityiskoostumuksen osalta raakakahvin arvojen enimmäis- ja vähimmäismäärät ovat seuraavat: kofeiinipitoisuus 1,13–1,79 prosenttia kuiva-aineesta ja sakkaroosipitoisuus 5,77–8,62 prosenttia kuiva-aineesta. Café de Valdesia -kahvin papujen koko sekä keskimääräinen sakkaroosi- ja kofeiinipitoisuus ovat korkeammat kuin muualla Dominikaanisessa tasavallassa vastaavassa korkeudessa viljellyllä kahvilla.

Maistokokeissa raakakahvi on aistinvaraisesti rungoltaan keskitäyteläinen ja miedosti hapokas, maultaan makea, tasapainoinen, eikä kupin pohjalle saa jäädä sakkaa. Toisinaan maussa voi esiintyä erityisvivahteita, kuten pähkinän ja suklaan aromia.

Fysikaalisilta ominaisuuksiltaan paahdettujen kahvipapujen koko vastaa raaka-aineena käytetyn raakakahvin papujen kokoa.

Paahdettujen kahvipapujen ja jauhetun paahdetun kahvin keskimääräinen kemiallinen koostumus riippuu paahtoasteesta seuraavasti:

i) vaaleapaahtoinen: kofeiinipitoisuus 1,34 prosenttia ja kokonaissokeripitoisuus 3,1 prosenttia.

ii) keskipaahtoinen: kofeiinipitoisuus 1,43 prosenttia ja kokonaissokeripitoisuus 3,9 prosenttia.

iii) tummapaahtoinen: kofeiinipitoisuus 1,12 prosenttia ja kokonaissokeripitoisuus 2,8 prosenttia.

Aistinvaraiset erityisominaisuudet:

i) vaaleapaahtoinen: vailla sakkaa, keskitäyteläinen, miedosti hapokas, makea, tasapainoinen maku, jossa toisinaan esiintyy pähkinän ja suklaan aromia;

ii) keskipaahtoinen: miedosti tai kohtalaisesti hapokas, makea, paahdettu jälkimaku, jossa toisinaan esiintyy pähkinän ja suklaan aromia.

iii) tummapaahtoinen: miedosti hapokas, mausteinen maku, pitkään viipyvä jälkimaku, jossa toisinaan esiintyy pähkinän ja suklaan aromia.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Kaikki yksilöidyn maantieteellisen alueen erityistekijät vaikuttavat ratkaisevasti tuotteen erityisyyteen ja erottavat sen muista Dominikaanisessa tasavallassa tuotetuista kahvilaaduista.

Ensimmäinen raakakahvin erityispiirre on sen papujen poikkeuksellinen koko, joka on suurempi kuin muilla maassa viljellyillä kahvilaaduilla, mukaan lukien muualla kuin Valdesian alueella vastaavassa korkeudessa alueella viljellyt laadut. Ominaisuus johtuu ensisijaisesti lämpötilan, sademäärän ja sateiden sopivan jakaantumisen sekä kahvimarjojen tuotantoalueen happaman tai magnesiumpitoisen maaperän pH-arvon yhteisvaikutuksesta. Tuotantoalueen keskilämpötilojen vaihteluväli on 16–25 celsiusastetta, mikä mahdollistaa hedelmien hitaan kehittymisen. Muista Dominikaanisen tasavallan kahvinviljelyalueista poiketen vuotuinen sademäärä Valdesiassa on alhaisempi kuin muualla maassa (keskimäärin 1 500 mm), mutta sade jakaantuu tasaisesti pitkin vuotta ja ajoittuu viljelyn kannalta erityisen tärkeisiin ajankohtiin (kukinnan jälkeen ja sadonkorjuuajan lähestyessä), mikä puolestaan vaikuttaa huomattavasti kasvin ja siten myös sen hedelmien ja niiden ominaisuuksien kehittymiseen.

On myös syytä korostaa myös välitöntä suhteellista yhteyttä papujen koon ja kahvin aistinvaraisten ominaisuuksien välillä (mitä suurempia pavut ovat, sitä parempi on aistinvarainen laatu); tämä johtuu mitä ilmeisimmin ilmaston erityispiirteistä (lämpötila, sademäärä ja sateiden ajoittuminen) sekä maaperän fysikaalis-kemiallisista arvoista. Hapan ja magnesiumpitoinen maaperä sekä kohtuullinen kationinvaihtokyky saavat aikaan olosuhteet, joissa kahvipensas pystyy hyödyntämään maaperän ravinteet; niiden ansiosta kahvimarja saa tietyt tunnistettavissa olevat ominaisuudet, jotka maistajaraadin mukaan ovat tälle kahvilaadulle tyypillisiä. Maaperän pH-arvo on selvästi suoraan yhteydessä sen sisältämien ravinteiden imeytymiseen maaperän ravinteiden ja kasvin molekyylien välisen sähköisen vuorovaikutuksen kautta. Tämä selittää sakkaroosin ja kofeiinin suuremman osuuden Café de Valdesia -kahvin kemiallisessa koostumuksessa antaen kahvimarjalle sen makean pähkinäisen ja suklaisen aromin, joka ilmenee kahvin makuprofiilissa. Myös alueella vallitseva Café de Valdesia -kahvin tuotantoon, jalostukseen ja valmistukseen liittyvä kulttuuri auttaa osaltaan tuotteen ominaislaadun säilymisessä.

Kahvin kemiallisen koostumuksen ohella myös paahtamismenetelmä vaikuttaa selvästi papujen ominaiskoon ja kahvin tyypillisten aistinvaraisten ominaisuuksien väliseen välittömään suhteelliseen yhteyteen. Nimenomaan kahvimarjan koko vaikuttaa kahvin tyypilliseen makuun johtuen siitä, että paahtamisvaiheessa lämpö kohdistuu suurempaan pintaan. Koska kahvimarjat ovat kooltaan suurempia ja tasalaatuisempia, lämpö kohdistuu niissä suurempaan pintaan ja erässä on vähemmän liikaa paahtuneita papuja, minkä vuoksi kemiallisten ainesosien pyrolyysi on tasaisempi ja ilmenee niiden tasaisempana liukenemisena eri maistokertojen välillä. Kahvin paahtoaste vaikuttaa myös jalostetun tuotteen fysikaalisten, kemiallisten ja aistinvaraisten ominaisuuksien määräytymiseen ja edellyttää paahtamisvaiheessa taitoa ja erityisosaamista, jonka yksilöidyn maantieteellisen alueen kahvinpaahtajat hallitsevat.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://valdesia.com/wp-content/uploads/2015/08/Pliego_condiciones_Denominacion_Origen_Protegida_2015-B.pdf

(1) EUVL L 343, 14.12.2012, s. 1.